復安靜堂舊額
作者：王十朋
朝代：宋

paragraphs: 端明之孫字子强，銀鈎鐵畫傳遺芳。
昔年作郡古平海，大筆親書安靜堂。
自從宣和至乾道，字與輪奐爭光芒。
一朝忽遭俗眼白，毀滅名姓深埋藏。
我來搜訪久乃獲，老兵據爲寢處牀。
滌除五載塵土面，字向堂上增激昂。
祖爲第一孫是似，書有家法稱莆陽。
體具萬安頗雄壯，榜與忠獻同翱翔。
因知文字乃至寶，一時之厄庸何傷。
石鼓文有鬼神護，淮西碑並日月光。
豈容泯滅暴秦火，誰肯膾炙段文昌。
書生作郡太迂闊，理財聽訟俱非長。
吾君若問何以治，堂復韓蔡祠秦姜。
今纔五日京兆耳，眷此陳迹猶未忘。
但願茲堂日安靜，名與國壽俱無疆。